b'\n_START_ARTICLE_\nLohtaja (Kajaani)\n_START_PARAGRAPH_\nLohtaja on Kajaanin kaupunginosa. Se sijaitsee noin nelj\xc3\xa4 kilometri\xc3\xa4 Kajaanin ydinkeskustasta l\xc3\xa4nteen, valtatien 5 l\xc3\xa4heisyydess\xc3\xa4. Alue rajoittuu vitostien toisella puolella olevaan Ketun kaupunginosaan ja pohjoisessa Sokaj\xc3\xa4rventien toisella puolella olevaan Purolan kaupunginosaan. _NEWLINE_Lohtajan kaupunginosan asukasm\xc3\xa4\xc3\xa4r\xc3\xa4 on 1\xc2\xa0440 henkil\xc3\xb6\xc3\xa4. Alueelta l\xc3\xb6ytyv\xc3\xa4t muun muassa ABC-liikennemyym\xc3\xa4l\xc3\xa4, kirjasto, p\xc3\xa4ivitt\xc3\xa4istavarakauppoja, koirapuisto ja peruskoulu. _NEWLINE_Liikunnallisia harrastuksia varten on tarjolla muun muassa l\xc3\xa4hiliikuntapuisto sek\xc3\xa4 vajaan 2 kilometrin pituinen valaistu kuntopolku. My\xc3\xb6s kaupunkia kiert\xc3\xa4v\xc3\xa4 moottorikelkkaura kulkee Lohtajan alueella. _NEWLINE_Kaikukatu kiert\xc3\xa4\xc3\xa4 koko kaupunginosan ymp\xc3\xa4ri, tosin kadun nimi muuttuu lenkin kaakkoisosassa Mennink\xc3\xa4isentieksi. Kadun sis\xc3\xa4keh\xc3\xa4ll\xc3\xa4 sijaitsee muun muassa opiskelija-asuntoja ja kaupungin vuokra-asuntoja, kun taas kadun ulkokeh\xc3\xa4ll\xc3\xa4 on enimm\xc3\xa4kseen omakotitalo- ja rivitaloasutusta. Monet Lohtajan tiet ja kadut on nimetty satujen tai tarujen mukaan, kuten esimerkiksi Peikonpolku, Peukaloisenpolku, Tontunkuja ja Velhontie.'